Тапкырлыйбыз, бүләбез
(II сыйныфта математика дәресе)
Гөлнара ИСХАКОВА,
Әтнә районы Олы Әтнә урта мәктәбенең I квалификация категорияле башлангыч сыйныфлар укытучысы

Тема. Тапкырлау һәм бүлү таблицаларын ныгыту. Мәсьәләләр чишү.
Максат һәм бурычлар. Мисал һәм мәсьәлә чишү күнекмәләрен, тапкырлау һәм бүлү таблицаларын ныгыту. Күзәтә белү, төп фикерне таба белү, анализлау, чагыштыру күнекмәләрен үстерү; игътибарлылык, логик фикерләү, математик сөйләм, танып белү күнекмәләрен үстерү. Коммуникативлык, бер-береңне тыңлый белү, иптәшлек, ярдәмләшү кебек сыйфатлар үстерү.
Җиһазлау. Смарт такта, компьютер, презентация, индивидуаль карточкалар, мисаллар язылган карточкалар, дәреслек (Дорофеев Г.В., Миракова Т.Н. Математика. II сыйныф, 1 нче бүлек).
Дәрес барышы.
I.	Оештыру өлеше. Уңай психологик халәт тудыру. Укучыларның дәрескә әзерлеген тикшерү.
II.	Белемнәрне актуальләштерү.
1.	Матур язу күнегүләре.
3   6   9   12   15   18
Укытучы. Бу саннар нинди принцип буенча язылган? Ни өчен тапкырлау таблицасын белергә кирәк? Бүгенге дәреснең темасы ничек дип уйлыйсыз?
2.	КУИЗ-КУИЗ-ТРЭЙД – «Опроси-опроси-обменяйся карточками». Тапкырлау таблицасын кабатлау. Һәрбер укучыда тапкырлау таблицасына берничә мисал язылган карточка. А укучы Б укучыдан сорый. Б укучы җавап бирә. Укучылар рольләрне алмаша. Аннан карточкаларны алмашалар, бер-берсенә рәхмәт әйтәләр. Үзләренә икенче пар табалар. Шулай берничә тапкыр кабатлана.
– Укучылар, басыгыз, урындыкларны этеп куегыз. Үзегезгә пар табыгыз, «биш»не бирегез. Иптәшегезгә рәхмәт әйтергә дә онытмагыз. Кемнең буе озын, шул башлый.
3.	Мөстәкыйль эш. Карточкаларда эшләнә, билге куела.
III.	Яңа белемнәр формалаштыру.
1.	КОНЭРС – «Почмаклар» – бирелгән сорауның җавап вариантларына карап, укучылар почмакларга басалар һәм РАУНД РОБИН – укучылар бер-берсенә ни өчен бу җавапны сайлауларын аңлатып чыгалар.
Һәр укучыга аерым мәсьәләләр язылган карточка бирелә. Алар мәсьәләне укыйлар, нинди гамәл белән чишелүен билгелиләр, шул гамәл билгесе куелган почмакка басалар.
Бер-берсенә ни өчен мәсьәләнең шул гамәл белән чишелүен аңлаталар.
2.	Дәреслек белән эшләү.
Укытучы. Дәреслекнең ... битен ачыгыз, мәсьәләне укыгыз. Мәсьәләне аңлатыгыз, схеманы тулыландырып, чишегез.
IV.	Физкультминутка.
МИКС ФРИЗ ГРУП – укучылар музыка астында хәрәкәтләнәләр, музыка туктауга туктап калалар һәм бирелгән сорау җавабына карап, төркемнәргә берләшәләр. Шулай берничә тапкыр кабатлана.
V.	Белем һәм күнекмәләрне ныгыту.
1. Мәсьәлә чишү.
Әкиятләр җыентыгында 6 әкият – хайваннар турында, 9 тылсымлы әкият бар. Алсу 5 әкиятне укыды. Ничә әкият укыйсы калган?
Укытучы. Мәсьәләдә нәрсә турында сүз бара? Безгә нәрсә билгеле? Нәрсә табарга кирәк? Бу мәсьәләне берничә юл белән чишәргә мөмкин. 
ТЭЙК ОФ – ТАЧ ДАУН – «Встать-сесть» – укучылар турында мәгълүмат алу.
Укучылар, кайсыгыз мәсьәләне бер (ике, өч) юл белән чиште? Басыгыз әле. Утырыгыз. Афәрин.
2. «Дәшмибез» уены. Укучылар мәсьәләне чишә һәм җавабын кисмә саннар ярдәмендә күрсәтә.
1 нче слайд. 8 этне 2 вольерга урнаштырганнар. Һәр вольерда ничә эт булган?
2 нче слайд. 3 киштәгә 3 әр китап урнаштырганнар. Киштәләрдә барысы ничә китап бар?
3 нче слайд. Тиен 4 баласына 2 шәр гөмбә алып кайткан. Тиен ничә гөмбә алып кайткан?
4 нче слайд. Песи 12 балыкны 3 баласына бүлеп биргән. Һәр песи баласы ничә балык алган?
VI.	Дәресне йомгаклау.
Укытучы. Дәрестә нәрсәләр кабатларга өлгердек? Кем барлык биремнәрне дә дөрес үтәде? Кем азрак ялгышты?
Өй эше бирү. ... биттән №... мәсьәләне чишәргә (сайлап алып).